Absa oorweeg regstappe teen OBArgieffoto. Absa het gesê die bank handhaaf sy mening dat hy geen verpligting het om enigiets aan die Suid-Afrikaanse regering terug te betaal nie. Dit was die bank se reaksie op adv. Busisiwe Mkhwebane, die openbare beskermer (OB), se verslag waarin sy bevind het dat Absa, voorheen Bankorp, tussen 1985 en 1995 ŉ onwettige reddingsboei van die Suid-Afrikaanse Reserwebank ontvang het. Sy het aanbeveel dat R1,125 miljard deur die Spesiale Ondersoekeenheid van Absa verhaal word. Mkhwebane het verder in die verslag wat sy Maandag tydens ŉ mediakonferensie in Pretoria bekendgestel het, aanbeveel dat die Grondwet ook gewysig word sodat die hoofdoel van die Reserwebank is om die sosio-ekonomiese welstand van landsburgers te beskerm. Sy het voorts gesê die Reserwebank en die parlement moet gereeld vergader sodat daar betekenisvolle sosio-ekonomiese transformasie bewerkstellig kan word. Die OB het die Reserwebank gekap omdat sy reken hulle het versuim om die geld van Absa te verhaal. Absa het Dinsdagoggend bevestig dat die bank wel die OB se verslag oor die ondersoek ontvang het, nadat dit gister aangedui het die bank het kennis geneem van die OB se verslag, maar dit nog nie ontvang nie. Die bank is nou besig om die verslag te bestudeer en oorweeg om regstappe te neem om die OB se aanbevelings tersyde te laat stel. “Absa het al sy verpligtinge nagekom ten opsigte van die lening wat die Reserwebank teen Oktober 1995 voorsien het en daar is geen verpligting om enigiets aan die regering terug te betaal hiervoor nie,” het die bank in ŉ mediaverklaring op sy webwerf gesê.